<b>תשובה </b>ושאלתם מה הם המיוחסים דעו שכל הכהנים שבזמן הזה בחזקה הם כהנים ואינם מיוחסים " והמיוחס שיעידו עליו שני עדים שהוא בנו של פלוני הכהן ושהוא כשר וכן צריך שני עדים על אמו שהוא בן פלוני הכהן ושהוא כשר וכן על אבי אביו הכל בעדים עד איש שאינו צריך בדיקה כגון שהעידו שני עדים שאביו של זה ראינוהו משמש על גבי המזבח או ראינוהו בסנהדרין גדולה לפי שאין בודקין מן המזבח ולמעלה ולא מסנהדרין ולמעלה שבית דין הגדול היו בודקין עליהם ואחר כך ממנים אותם בסנהדרין או מניחים אותם לעבוד במקדש ובזה היו הסנהדרין עוסקין תמיד בבדיקת הכהנים כמו שנתברר בסוף מסכת נדה אפילו בא כהן מיוחס ואמר בני הוא זה וכהן הוא אין מעלין אותו על פיו ליוחסין עד שיהיו שם עדים שהוא בנו ושהוא כשר שמא בן גרושה הוא לפום האי אמרינן שכהן מיוחס שנשא אשה כשרה בפנינו ויצא הוא ואשתו ובא הוא ואשתו ובניה כרוכין אחריה ואמר אשה שיצאת עמי הרי היא זו ואלו בניה אינו צריך להביא ראיה לא על האשה ולא על הבנים ואם מתה אין צריך להביא ראי' על אמם שהיתה כשרה שהרי הוחזקה בפנינו באשה כשרה ואח''כ יהיו בניה הכרוכין אחריה מיוחסים וכל הראיות האלו בשני עדים וההפרש שבין המיוחס והכהן המוחזק הוא שהמיוחס משמש במקדש ואוכל בקדשי הקדשים ובקדשי הגבול שהם מן התורה ואלו הכהנים שאינם מיוחסים אלא מוחזקים בלבד אינם אוכלים אלא בחלה ובתרומה בזמן הזה שהם מדברי סופרים כמו שנתברר בגמר' יבמות ואינם אוכלים בחלה דאוריתא ולא בתרומה דאורייתא ואין צריך לומר שאין אוכלים בקדשי מקדש וכל שכן שאינם עובדין שנאמר ויאמר התרשתא להם אשר לא יאכלו מקדשי הקדשים וצריך אתה לידע שאפילו בימי עזרא ע"ה לא היתה החלה ולא התרומה מדברי תורה ואפילו בארץ ישראל שנאמר כי תבואו ביאת כולכם ולא ביאת מקצתכם ובימי עזרא ע"ה ביאת מקצת היתה ולפיכך היו הכהנים שבקשו כתבם המתיחסים ולא נמצאו אוכלים בתרומה ובחלה בימי עזרא ע"ה משה ב"ר מימון הספרדי זצ"ל